[{"text_idx": "#000000", "text": "Peale selle, et Amsterdam ko\u0308idab ku\u0308lastajat po\u0303neva arhitektuuri, erinevate meelelahutusvo\u0303imaluste ja tolerantsusega, on see linn ka hea peatuspaik elektroonilise muusika gurmaanidele. Linna progressiivne la\u0308henemine o\u0308o\u0308elule ja ha\u0308sti korraldatud festivalid on vo\u0303tmeso\u0303nad, mis seda mo\u0303tet toetavad."}, {"text_idx": "#000001", "text": "Greenhouse'i lava. Foto: Kasia Zacharko"}, {"text_idx": "#000002", "text": "Augustikuu esimesel na\u0308dalal toimunud Dekmantel Festival pani festivaliku\u0308lastajad valikute ette \u2013 kaks esimest pa\u0308eva ho\u0303lmasid endas erinevaid kontserte, filme ja paneele ning sellele ja\u0308rgnes kolm pa\u0308eva ja o\u0308o\u0308d festivali. Hoolikalt kureeritud line up ja korraldajate pu\u0308hendumus on aastatega loonud u\u0308ritusele nii tugeva ja detailideni viimistletud kuvandi, et see on teinud Dekmantelist kahtlemata u\u0308he kvaliteetseima elektroonilise muusika festivali Euroopas."}, {"text_idx": "#000003", "text": "Olenemata sellest, et u\u0308ritus on esinejate ja ku\u0308lastajate seas iga aastaga u\u0308ha enam hinnatud, ei ole festivalikorraldajatel plaaniski suurfestivalide pa\u0308rusmaale tru\u0308gida. Vastupidi, kogu energia suunatakse pisidetailidesse ja innovatiivsetesse lahendustesse. Siiski on aja ja 10 000 festivaliku\u0308lastajaga Amsterdam Bosis alguse saanud po\u0303hiu\u0308rituse ko\u0303rvale lisandunud Dekmantel Festival Sa\u0303o Paulo, teist aastat Horvaatias toimunud suvelo\u0303pufestival Dekmantel Selectors ja maikuus taas Amsterdamis aset leidev ra\u0308ndfestival Lente Kabinet."}, {"text_idx": "#000005", "text": "2013. aastal leidis aset umbes 5000 ku\u0308lastajaga esimene Dekmantel Festival, mille line up\u2019i ta\u0308itsid na\u0308iteks Underground Resistance, Ron Morelli, plaadifirma Hessle Audio koosseis jpt. Dekmantel Records ta\u0308histas eelmisel aastal sealjuures ka oma ku\u0308mnendat tegutsemisaastat, mille puhul andis plaadifirma va\u0308lja iga aasta kohta eraldi kogumiku, tuues esile antud aastanumbri silmapaistvamad tra\u0308kid."}, {"text_idx": "#000006", "text": "Kontserte ja konverentse ta\u0308is eelprogramm"}, {"text_idx": "#000007", "text": "Festivali kaks esimest pa\u0308eva, kolmapa\u0308ev ja neljapa\u0308ev, olid ta\u0308idetud live-kontserdiprogrammide, konverentside ja ja\u0308relpidudega, mis leidsid aset viies erinevas paigas kesklinnas. Esimesel o\u0303htul oli linnavaatega Muziekgebouw aan\u2019t IJ kontserdimajas Tangerine Dreami ja Four Teti kontsert. 1960. aastatel alustanud ja ta\u0308naseks u\u0308le 100 albumi va\u0308lja andnud saksa elektroonilise muusika ansambel Tangerine Dream oli ka festivali peaesineja. Kontsert ja ja\u0308rgmisel pa\u0308eval na\u0308idatud amato\u0308o\u0308rklippidel ja intervjuudel po\u0303hinev dokumentaalfilm \u201eRevolution of Sound \u2013 Tangerine Dream\u201d oli pu\u0308hendatud grupi loojale ja elektroonilise muusika pioneerile Edgar Froesele. Elamust toetas saali suurepa\u0308rane akustika ja visuaalkunstnike meisterlik oskus valgus muusika ja\u0308rgi tantsima panna."}, {"text_idx": "#000009", "text": "Koosto\u0308o\u0308s online-muusikaajakirja Resident Advisoriga korraldati EYE Filmmuseumis teist aastat ja\u0308rjest ka konverentsi- ja filmipa\u0308eva, kus ka mina peamiselt oma teise festivalipa\u0308eva veetsin. U\u0308les astusid na\u0308iteks vahetu ja hea huumorisoonega rootsi techno-produtsent Varg, festivali u\u0308ks fookusartistidest Sassy J ja ko\u0303ige informatiivsemate vastustega, silmana\u0308htava missioonitundega Hieroglyphic Being, kellega arutleti turundusteemadel \u201eMarketing yourself as an artist in 2018\u201d."}, {"text_idx": "#000010", "text": "Hiljuti ka Sveta Baari ja IDA raadiot ku\u0308lastanud uusi z\u030canrilisi piire kompav Elena Colombi ning Hispaaniast pa\u0308rit DJ/produtsent John Talabot vestlesid teemal \u201eThe Art of DJing\u201d, mille raames vahetati kogemusi ja mo\u0303tteid DJ-to\u0308o\u0308 plusside ning miinuste kohta. Colombi ro\u0303hutas, et oluline on alati endale kindlaks ja\u0308a\u0308da ja mitte karta ma\u0308ngida just neid lugusid, mida sisimas soovid. Ei tohi unustada, et just seepa\u0308rast on sind esinema kutsutud. Talabot lisas, et ko\u0303igile ei sobi back-to-back setid, sealjuures ka talle, ning et kui peokorraldaja soovib kokku liita kaks tuntud nime, kes pole varem isegi kohtunud, vo\u0303ib see pa\u0308ris halvasti va\u0308lja kukkuda. Elena ei no\u0303ustunud, o\u0308eldes, et just see ongi va\u0308ljakutsuv."}, {"text_idx": "#000011", "text": "Ko\u0303igi na\u0308htud paneelide ja intervjuude peamine fookus keerles muusikato\u0308o\u0308stuses la\u0308bilo\u0308o\u0308mise, eneseturundamise ja sotsiaalmeedia kasu- ja kahjutegurite jagamise u\u0308mber. Va\u0308ga u\u0308ldise kokkuvo\u0303ttena vo\u0303ib to\u0303deda ikka juba pa\u0308heraiutud teadmisi: kuula oma sisetunnet, kasvata kannatlikkust, o\u0303pi ha\u0308sti tundma kohalikku skeenet ja ole 120% hingega asja juures. Know your roots!"}, {"text_idx": "#000013", "text": "Edasi seadsin sammud juba eelmisel o\u0303htul tuttavaks saanud ja elamusi pakkunud Muziekgebouw aan\u2019t IJ poole tagasi. Esinejate nimekirjas NONOTAK, Khidja, Dazion, W.I.T.C.H ft. Jacco Gardner, jaapani dz\u030ca\u0308ssmuusika talent Yasuaki Shimizu ning John Mausi asendanud Actress ehk Darren J. Cunningham, kelle live oli pa\u0308rit kuskilt teiselt planeedilt. Londonis resideeriv Werkdiscsi label\u2019i boss oli minu jaoks ilmselt ka ko\u0303ige suurem u\u0308llataja kogu festivali va\u0308ltel. Na\u0308rve pingule kruttivad helid, mis panevad keha toolil rahutult nihelema, sest muusika on selle u\u0308le justkui kontrolli vo\u0303tnud. Oli tunda, et Cunninghami kavatsus on kuulajas reaktsiooni tekitada ja oma so\u0303numit la\u0308bi selle edasi kanda."}, {"text_idx": "#000014", "text": "Reedel algav po\u0303hifestival toimus umbes 8 km kaugusel su\u0308dalinnast, linna ko\u0303ige suuremas pargis Amsterdam Bos, kuhu saab ho\u0303lpsasti kohale so\u0303ita ratta, takso vo\u0303i u\u0308histranspordiga. Soovitan igal juhul rentida endale jalgratas, sest tee la\u0308bi rohelise, ja\u0308neseid ta\u0308is metsa ning tagasiso\u0303it tuhandete jalgrattatulukeste seas on osa festivalikogemusest. Lisaks on rattaso\u0303it ka u\u0308ldiselt ko\u0303ige kiirem ja mugavam transpordivahend linnas liikumiseks."}, {"text_idx": "#000015", "text": "Olenemata sellest, et festivali po\u0303himissioon on pakkuda eelko\u0303ige erakordset muusikalist kogemust, saadab ta sind koju elamustepagasiga, mille ku\u0308lge on seotud ka tugevad visuaalsed va\u0308a\u0308rtused. Esialgsest neljast lavast on saanud ta\u0308naseks seitse, millest ko\u0303ige uuem, taotluslikult pime, higine ja tossune angaar UFO II oli pu\u0308hendatud rohkem obskuursemale ja eksperimentaalsemale muusikale. Erinevalt oma vanemast eelka\u0308ijast UFO I\u2019st, kus domineerib 4\u00d74 techno-muusika oma ko\u0303igis variatsioonides, hoidis UFO II pinget superkiire electro ja acid\u2019iga, mis kokku miksitud 100-105 BPM new wave ja downbeat ambient\u2019iga."}, {"text_idx": "#000016", "text": "Laval olid DJ Stingray, Broken English Club, Xosar, Parrish Smith, Identified Patient, Detroit In Effect, Errorsmith, Terrence Fixme\u2019i live-duo Fixmer and McCarthy jpt. Selle tumeda varjendi u\u0308le olin su\u0308damepo\u0303hjani liigutatud, kuid veel ro\u0303o\u0303msamaks muutis mind teadmine, et ta\u0308pselt pooled esinejatest pakkusid sel laval live-esitlusi. Dekmanteli u\u0308ks loojatest, Thomas Martojo u\u0308tles, et seesugune jaotuslik tasakaal ajakavas, DJ-seti ja live\u2019i vahel, on alles algus ning UFO II lava kontseptsiooniga ja\u0308tkavad nad kindlasti ka uuel aastal. Loodetavasti hoiab Dekmantel Festival siinkohal majakapositsiooni ning on teena\u0308itajaks ka teistele suurfestivalidele ja klubidele, mille tulemusena vo\u0303ime line up\u2019is na\u0308ha aina rohkem 50/50 tasakaalu."}, {"text_idx": "#000017", "text": "Umbes paari tuhandet inimest mahutav ko\u0303rge laega UFO I angaartelk pakkus rohkem valgusma\u0308ngu ja o\u0303hku. Seda ala esindas na\u0308iteks detroiti saundi viljelev DJ Bone, kolmeliikmeline kahuriva\u0308gi LSD (Luke Slater, Steve Bicknell ja Function), alati va\u0308ljendusrikas DJ Nobu, samal na\u0308dalavahetusel klubis HALL esinenud DVS1 ning festivali u\u0308ks fookusartistidest \u2013 Randomer."}, {"text_idx": "#000019", "text": "Boiler Roomi populaarsus polnud u\u0308llatav. Tuleb to\u0303deda, et Dekmantel Festivali Boiler Roomi laval on oma isea\u0308ralik fenomen ja olulisus artistide edasisel karja\u0308a\u0308riredelil. Seda eelko\u0303ige seeto\u0303ttu, et sel laval salvestatakse ainsad ta\u0308ispikad videolindistused kogu u\u0308ritusest, mis tagavad festivali ja\u0308rel artistidele laia ko\u0303lapinna. Seda eriti uustulijatele."}, {"text_idx": "#000020", "text": "Red Light Radio ala oli ta\u0308navatoidu piirkonna su\u0308da. Su\u0308u\u0308a ja juua sai soetada plastikz\u030cetoonidega. Viimaseid sai omakorda raha vastu vahetada z\u030cetooniautomaatides. Toimiv meetod \u2013 ja\u0308rjekordi ei olnud po\u0303himo\u0303tteliselt kuskil. Oma isiklikke asju sai soovi korral hoida kappides. Ko\u0303ige jooksvaga hoidis kursis telefonirakendus, mis informeeris reaalajas tekkinud ja\u0308rjekordade (mida ei kogenud ise kordagi), ilma, ajakava muudatuste jms kohta. Festivaliala oli piisavalt va\u0308ike, et u\u0308hest otsast teise jo\u0303udmine ei vo\u0303tnud aega rohkem kui 5 minutit.Vo\u0303ib to\u0303deda, et ko\u0303ik sujus ideaalselt \u2013 ku\u0308lastajad olid o\u0303nnelikud ja isegi 30\u2013kraadine kuumus ei heidutanud silmna\u0308htavalt kedagi, kuigi lava ees tungeldes kippus aeg-ajalt liiga palavaks minema ku\u0308ll, seda eriti siselavadel."}, {"text_idx": "#000022", "text": "Kriitikanoole viskan kasutusel olnud materjalide kapsaaeda. Ainus, mis mu rohelist silma riivas, olid u\u0308hekordsed plastiktopsid. O\u0303igemini ku\u0308lastajate oskamatus neid pru\u0308gikasti visata, kuigi festivalikorraldaja poolt oli selleks isegi sorteerimisvo\u0303imalus tekitatud. Samuti ei kasutatud tubakatopsikuid, kuigi ka need olid igau\u0308hele mugavalt ka\u0308ttesaadavad. See oli minu jaoks u\u0308llatav, sest roheline mo\u0303tlemine ja taaskasutavate materjalide kasutamine festivalikultuuris vo\u0303iks justkui ka\u0308sika\u0308es ka\u0308ia. Seda eriti nii progressiivses linnas nagu seda on Amsterdam. Musterna\u0308idisena vo\u0303iks esile to\u0303sta meist u\u0308le lahe toimuva linnafestivali Flow, mis kasutab peale taaskasutavate materjalide ka rohelist energiat. Mul on hea meel, et Eestis on loodusla\u0308hedane mo\u0303tlemine festivalide tasandil silmna\u0308htavalt to\u0303usev trend ning et Orissaares toimunud I Land Sound on ilmselt u\u0308ks puhtamaid ja keskkonnaso\u0303bralikumaid festivale, mida kunagi ku\u0308lastanud olen."}, {"text_idx": "#000023", "text": "Kui iseloomustada festivali kokkuvo\u0303tvalt, on see detailirohke eklektilisus, mis va\u0308ljendub esinejate ma\u0308rkimisva\u0308a\u0308rses vo\u0303imes kulgeda erinevate z\u030canrite vahel nii sujuvalt, et va\u0308ga lihtne on end unustada tundideks u\u0308he lava ette. Dekmanteli tunnusjooneks on veel asjaolu, et paljud artistid on esindatud koguni mitmel laval. Nemad on igal aastal n-o\u0308 va\u0308ljavalitud fookusartistid. Lena Willikens ma\u0308ngis Selectorite laval ning festivali ja\u0308relpeol klubis Shelter, mis osutus mu jaoks kindlasti u\u0308heks u\u0308rituse tipphetkeks. Po\u0303nev on na\u0308ha inimeses neid erinevaid tahke ja to\u0303lgendusi, mis on iga keskkonna eripa\u0308rast tingituna su\u0308ndinud. Neljapa\u0308evases programmis na\u0308idati Willikensi kohta ka Dekmanteli loodud lu\u0308hidokumentaali, millele ja\u0308rgnes paneelvestlus."}, {"text_idx": "#000025", "text": "Dekmantel Festival pakub elektroonilise muusika nautlejale vaimutoitu, millele annab maitset juurde intelligentsete va\u0308a\u0308rtustega, kohati isegi maailmamuutev live-programm ning seda austav kuulajaskond. Idu\u0308lliline lo\u0303pp minu suvefestivalide kategoorias."}, {"text_idx": "#000027", "text": "End esmakordselt Kultuurikatla pargi alale laiali laotanud linnafestival Sweet Spot lubas seekord telgi koju ja\u0308tta ning nautida ko\u0303rvuti nii underground\u2019i kui ka maailmakuulsaid nimesid."}, {"text_idx": "#000028", "text": "Weekend Festival \u2013 va\u0308ikese ku\u0308la suur pidu"}, {"text_idx": "#000030", "text": "Elektroonilise tantsumuusika festival Patareiv ta\u0308histab 10. su\u0308nnipa\u0308eva"}, {"text_idx": "#000031", "text": "Aastate jooksul Tallinna tantsumuusika so\u0303prade su\u0308dameid niisutanud festival Patareiv toob reedel, 31. augustil klubis HALL kuulajateni tantsumuusika underground-dj-de paremiku."}]